Innhold

§1: Formål og virkeområde 3

§2: Skoledemokrati 3

§3: Elevenes rettigheter og plikter 4

§3.1: Elevenes rettigheter 4

§3.2: Elevenes plikter 4

§ 4: Sanksjoner ved brudd på regler for orden og oppførsel 5

§ 4.1: Sanksjoner 5

§ 4.2: Straffbare forhold 6

§ 4.3: Fravær 6

§ 4.4: Skade/hærverk 6

§ 4.5: Saksbehandling ved bruk av sanksjoner 6

**§1: Formål og virkeområde:**

Vedtatt av kommunestyret i Meløy kommune .. .. …. med hjemmel i lov §10-7 Skoleregler første ledd, samt alle lovhjemler nevnt i Skolereglene. Skolereglene skal vedtas årlig.

Forskriften trer i kraft 01.08.2024

Formålet med skolereglene er at elevene skal få kjennskap til hvordan de kan medvirke i sin skolehverdag. De skal bli kjent med sine plikter og rettigheter. Skolereglene skal bidra til et trygt og godt læringsmiljø og ses i lys av krav, respekt, ansvar, fellesskap og tillit (KRAFT). Reglene skal fremme god orden, oppførsel og gode arbeidsvaner og slik legge til rette for god læring.

Reglene skal gi informasjon om:

• Organisering av skoledemokratiet

• Rettigheter og plikter for elevene (blant annet orden og oppførsel)

• Tiltak når elevene bryter skolereglene og hvordan slike saker skal behandles

*Kommunen og fylkeskommunen gir forskrift om organisering av skoledemokratiet og om rettar og plikter for elevane, mellom anna om orden og oppførsel (skolereglar).*

§ 10-7 Skoleregler første ledd

*Kommunen og fylkeskommunen kan i slike skolereglar angi kva tiltak som kan brukast når elevar bryt skolereglane, og korleis slike saker skal behandlast.*

§ 10-7 Skoleregler andre ledd

Skolereglene gjelder i skoletiden og på skoleveien for alle elever ved alle grunnskolene i Meløy kommune for skoleåret 2024-2025. Reglene gjelder også opplæring og aktiviteter under skolens ansvar og regi utenfor skolens område.

**§2: Skoledemokrati**

*Skolen skal sørgje for at elevane og foreldra får vere med på å planleggje, gjennomføre og vurdere verksemda til skolen, mellom anna arbeidet med skolemiljøet, kvalitetsutvikling i opplæringa og fastsetjinga av skolereglar. Elevane skal ikkje delta i behandlinga av saker som er omfatta av lovfesta teieplikt.*

*Skolen skal leggje til rette for at alle elevane skal kunne ytre seg, og oppmuntre dei til å delta i skoledemokratiet. Skolen skal også hjelpe elevane i arbeidet med skoledemokratiet*

§10-4 Skoledemokratiet

Skolene i Meløy kommune skal ha elevråd som er valgt av elevene ved skolen. Elevene i 5.-10. trinn skal være representert i elevrådet. Der skolen finner det hensiktsmessig kan 1.-4. trinn også ha representanter i elevrådet.

Skolene i Meløy kommune skal ha et FAU (foreldrenes arbeidsutvalg). Representant fra hver klasse velges av foreldrene. FAU konstitueres hver høst, initiert av rektor på hver skole.

Skolene i Meløy kommune skal ha et Samarbeidsutvalg (SU) og Skolemiljøutvalg (SMU). Disse konstitueres hver høst, etter FAU er konstituert. SU skal bestå av minimum 2 representanter fra foresatte der den ene skal være leder for FAU, minimum 2 representanter fra elevene, 2 representanter fra ansatte og 2 representanter fra kommunen der den ene skal være rektor. Hvis skolen velger å sammenslå SU og SMU skal det alltid være overvekt av foresatte og elever.

**§3: Elevenes rettigheter og plikter**

**§3.1: Elevenes rettigheter**

Skolen skal gi elevene et opplæringstilbud som følger opplæringsloven. Elevens beste skal være et grunnleggende hensyn ved handlinger og avgjørelser som gjelder eleven. Alle elever har rett til et trygt og godt skolemiljø, som fremmer helse, inkludering, trivsel og læring.

Skolemiljøet omfatter både det fysiske og det psykososiale miljøet. Det skal være nulltoleranse for krenkelser, mobbing, trakassering og diskriminering. Skolen skal jobbe aktivt og systematisk for å fremme et godt skolemiljø, der den enkelte elev skal kunne oppleve arbeidsro, trygghet og sosial tilhørighet

**§3.2: Elevenes plikter**

Elevene skal bidra til et inkluderende, trygt og godt skolemiljø, og til at alle i skolesamfunnet har et godt lærings- og arbeidsmiljø. Elevene skal delta aktivt i opplæringen og følge skolereglene. Elevene kan bli pålagt oppgaver utenom skoletida (som for eksempel lekser og deltakelse på temakvelder).

***§ 3.2.1: Orden:***

**Elevene i Meløyskolen skal:**

1. Møte presis og være til stede hele undervisningstiden.
2. Ha med nødvendig utstyr, holde orden i utstyret sitt og ta godt vare på skolens og medelevers eiendeler.
3. Gjøre arbeid til rett tid og overholde frister.
4. Bidra til arbeidsro.
5. Følge skolens regler for melding ved fravær.
6. Ha med sunn skolemat hver dag, evt. deltar i skolemåltid (mat & helse). Godteri, tyggis og sukkerholdige drikker, energidrikker, brus (også sukkerfri) osv. er kun tillatt i spesielle, avtalte anledninger (viser til nasjonale kostråd fra helsedirektoratet).

***§ 3.2.2: Oppførsel***

**Elevene i Meløyskolen skal**:

1. Bidra til et godt læringsmiljø.
2. Behandle alle med respekt, uansett kjønn, religion, nasjonalitet, livssyn, hudfarge eller seksuell orientering.
3. Rette seg etter beskjeder fra skolens ansatte.
4. Ta godt vare på skolens eiendeler.
5. Vise nettvett og følge skolens regler for bruk av digitalt utstyr.
6. Levere inn mobiltelefon og smartklokker (og andre digitale enheter med opptaksfunksjon). Disse kan bare benyttes i opplæringssammenheng ved tillatelse fra skolen.
7. Plagg som helt eller delvis dekker ansiktet er ikke tillatt jfr. §27-2
8. Ikke forlate skolens område uten tillatelse.
9. Alltid bruke hjelm ved bruk av framkomstmidler med hjul.

**Oppførsel som ikke aksepteres:**

1. Å krenke andre.
2. Å bruke bannskap eller annet grovt språk.
3. Å utøve eller true med fysisk vold.
4. Støy og uro i undervisningssituasjon som går ut over andre elevers læring.
5. Å jukse eller forsøke å jukse, herunder gjelder også bruk av KI (kunstig intelligens) dersom det ikke er en del av et undervisningsopplegg.
6. Å ha med eller være påvirket av alkohol, narkotika eller andre rusmidler.
7. Å bruke tobakk /snus/dampsigaretter.
8. Å benytte elektriske fremkomstmidler i skolegården.
9. Å ha med eller benytte farlige gjenstander.

**§ 4: Sanksjoner ved brudd på regler for orden og oppførsel**

**§ 4.1: Sanksjoner**

1. Gi anmerkning.
2. Gi muntlig/skriftlig advarsel.
3. Kontakte hjemmet og involvere foresatte.
4. Pålegg om å utføre oppgaver i eller utenom skoletid for å rette opp skader eleven er ansvarlig for.
5. Ulovlige gjenstander som for eksempel laserpekere, våpen og rusmidler skal inndras og overlates til politiet. Andre gjenstander som brukes i strid med skolereglene kan midlertidig inndras av skolen og utleveres til foresatte.
6. Inndra/fjerne ulovlige gjenstander som kan benyttes til å utøve skade på andre.
7. Vise elev bort fra klasse/gruppe inntil to klokketimer etter lærers avgjørelse.
8. Ved alvorlige brudd på reglementet kan eleven vises bort fra skolen inntil en dag for barnetrinnet og inntil tre dager for ungdomstrinnet.
9. Hjemsendelse fra klassetur/ekskursjon på foresattes regning.
10. Bytte klasse midlertidig eller permanent.
11. I helt spesielle tilfeller vedta et midlertidig eller permanent skolebytte.

**Bortvisning**

Ved bruk av vold og/eller trusler, særlig provoserende adferd eller andre grove brudd på skolereglene, kan elever på 5.-7. klassetrinn vises bort fra undervisningene for enkelt timer og resten av dagen.

Elever på 8.- 10. trinn kan etter enkeltvedtak, vi ses bort fra undervisningen i inntil 3 dager.

Det er rektor som vedtar bortvisning etter å ha rådført seg med de ansatte rundt eleven. Bortvisning skal bare brukes unntaksvis og i spesielle tilfeller. Det er et prinsipp at man skal bruke det minst inngripende tiltaket ved enhver anledning.

Eleven skal gis mulighet til å forklare seg muntlig. Foreldre/ foresatte til elevene skal varsles før bortvisning iverksettes for resten av dagen på 5.- 7. trinn, og før bortvisning for hele dager på 8. - 10. klassetrinn, jf. Opplæringsloven § 13-1. Ved bortvisning skal foresatte varsles.

§ 4.2: Straffbare forhold

Straffbare forhold meldes til politiet. Saken skal i slike tilfeller meldes skriftlig til kommunalsjef for oppvekst som tar saken videre til kommunedirektør.

§ 4.3: Fravær

Elevene har rett og plikt til grunnskoleopplæring. Ved fravær skal skolen ha beskjed så raskt som mulig. Ugyldig fravær vektlegges når ordenskarakteren settes. Elevens foresatte skal varsles ved ugyldig fravær.

Når det er forsvarlig, kan skolen etter søknad gi den enkelte elev permisjon i inntil to uker.

**§ 4.4: Skade/hærverk**

Ved skade eller hærverk på skolens bygninger og/eller eiendeler vil eleven i tillegg til å bli ilagt sanksjoner etter dette reglementet, også bli erstatningsansvarlig.

Det samme gjelder ved tap av undervisningsmateriell.

**Erstatningskrav og anmeldelse:**

Det er bevisst skade eller skadeverk på skolens eiendom og utstyr kan eleven bli erstatningsansvarlig, skadeerstatningsloven § 1-1. Foreldre er erstatningsansvarlige etter skadeerstatningsloven § 1-2, for tiden inntil kroner 5000. Det samme gjelder ved tap eller ødeleggelse av bøker og annet utstyr. Skolen skal reagere dersom elever ødelegger andre elevers og/eller andre ansattes eiendeler.

Straffbare forhold skal anmeldes til politiet, og foresatte skal varsles. Dersom den fornærmede er en elev, avgjør den fornærmede eleven og dens foresatte om forholdet skal anmeldes.

Ved ødeleggelse av andre elevers eiendeler i skoletiden, skal dette gjøres opp av foresatte til eleven som har gjort ødeleggelsen.

**§ 4.5: Saksbehandling ved bruk av sanksjoner**

Ved bruk av sanksjoner gjelder følgende saksbehandlingsregler:

Skolen skal sørge for at avgjørelsen tas på et forsvarlig grunnlag. Eleven skal ha fått mulighet til å forklare seg muntlig for den som skal ta avgjørelsen.

Foreldre/foresatte varsles.

Avgjørelsen skal begrunnes (ved avgjørelse av særlig betydning skal begrunnelsen gis skriftlig).

Før avgjørelse om bortvisning blir fattet skal skolen ha vurdert om det er mulig å bruke andre reaksjoner eller hjelpetiltak.

Sanksjonene i § 4.1 nr. 8, 10 og 11 er å anse som enkeltvedtak, og må i tillegg følge saksbehandlingsreglene for enkeltvedtak i forvaltningsloven.